En regnefejl i budgettet for skolevæsenet i Frederikshavn Kommune giver et hul på knap 9 millioner kroner. Medlemmerne i det politiske udvalg nægter at tage ansvaret.

Forligskredsen om budgettet for 2011 var enig om at spare 38 lærerstillinger væk i Frederikshavn Kommune. Men i forbindelse med en budgetgennemgang er det konstateret, at der stadig mangler 8,8 millioner kroner i budgettet. De manglende penge svarer til 20 lærerstillinger, men medlemmerne i Børne- og Ungdomsudvalget vil ikke pege på det som en løsning. - Miseren her skyldes en administrativ fejl, og nu må det være hele byrådets ansvar at finde en løsning, siger Paul Rode Andersen fra SF. Politikerne træder ekstraordinært sammen på fredag for at finde en løsning.